Illum, l-Unjoni Ewropea u r-Renju Unit kellhom l-ewwel laqgħa tagħhom tal-Kumitat Konġunt dwar l-implimentazzjoni u l-applikazzjoni tal-Ftehim dwar il-Ħruġ, permezz ta' telekonferenza. Il-Kumitat Konġunt huwa kopresedut mill-Viċi President tal-Kummissjoni Ewropea Maroš Šefčovič u mill-Kanċillier tar-Renju Unit tad-Dukat ta' Lancaster Michael Gove. Id-diskussjoni saret f'atmosfera kostruttiva u produttiva. L-implimentazzjoni xierqa u f'waqtha tal-Ftehim dwar il-Ħruġ hija prijorità ewlenija għall-UE. Din tikkonċerna b'mod partikolari s-salvagwardja tad-drittijiet ta' madwar 4.5 miljun ċittadin tal-UE u nazzjonali tar-Renju Unit, kif ukoll iż-żamma tal-paċi u tal-istabbiltà fil-gżira tal-Irlanda fil-kuntest tal-Ftehim tal-Ġimgħa l-Kbira, filwaqt li tiġi ggarantita l-integrità tas-Suq Uniku. Sħubija ġdida tista' tinbena biss fuq l-implimentazzjoni fidila u effettiva tal-Ftehim dwar il-Ħruġ. L-obbligi legali dettaljati taż-żewġ partijiet huma stabbiliti b'mod ċar fil-Ftehim dwar il-Ħruġ, li daħal fis-seħħ fl-1 ta' Frar 2020. Issa ż-żewġ naħat iridu jimplimentaw dan il-ftehim b'rigorożità u b'dixxiplina. Il-Viċi President Šefčovič laqa' l-impenn tar-Renju Unit li jkompli jiżgura li ċ-ċittadini tal-UE jkunu jistgħu jirreġistraw bħala residenti legali fir-Renju Unit, sabiex ikunu jistgħu jgawdu d-drittijiet li jagħtihom il-Ftehim dwar il-Ħruġ. Huwa kkonferma li l-Kummissjoni se tappoġġa lill-Istati Membri biex jiggarantixxu li n-nazzjonali tar-Renju Unit fl-UE jkunu f'pożizzjoni li jħaddmu d-drittijiet tagħhom skont il-Ftehim dwar il-Ħruġ, u se tkompli timmonitorja li dan isir kif suppost. Il-partijiet qablu dwar l-importanza li r-Renju Unit jistabbilixxi l-pjanijiet tiegħu matul ix-xhur li ġejjin fir-rigward tal-implimentazzjoni tal-Protokoll dwar l-Irlanda / l-Irlanda ta' Fuq. Il-Kummissjoni impenjat ruħha li taħdem mar-Renju Unit biex il-Protokoll jiġi implimentat. Hemm ħtieġa urġenti li tiġi ppreżentata skeda taż-żmien dettaljata u li jiġu varati l-miżuri meħtieġa, bħall-preparazzjoni għall-introduzzjoni ta' proċeduri doganali għall-merkanzija li tidħol fl-Irlanda ta' Fuq mir-Renju Unit, u li fir-rigward ta' merkanzija li tidħol fl-Irlanda ta' Fuq minn barra l-UE jiġi żgurat li jkunu jistgħu jitwettqu l-kontrolli sanitarji u fitosanitarji neċessarji kollha kif ukoll kontrolli oħrajn regolatorji. Iż-żewġ partijiet qablu li tweġibiet ċari u affidabbli huma essenzjali biex l-impriżi jkunu jistgħu jħejju għall-bidla, jindirizzaw l-isfidi u jaħtfu l-opportunitajiet li jippreżenta l-Protokoll. Tali tweġibiet lill-impriżi ma jistgħux jistennew. Il-partijiet iddeċidew li jniedu l-ħidma tas-sitt Kumitati Speċjalizzati dwar l-oqsma ewlenin għall-implimentazzjoni tal-Ftehim dwar il-Ħruġ. Huma qablu li, b'mod partikolari, jeħtieġ li mingħajr dewmien il-Kumitat Speċjalizzat għall-Protokoll dwar l-Irlanda / l-Irlanda ta' Fuq jibda jiddiskuti u jħejji d-deċiżjonijiet li l-Kumitat Konġunt għandu jadotta fir-rigward tal-Protokoll qabel tmiem il-perjodu ta' tranżizzjoni. Iż-żewġ naħat issa se jaħdmu mill-qrib biex iħejju l-laqgħa li jmiss tal-Kumitat Konġunt, attwalment prevista għal Ġunju.